નંદલાલ કૂવાની ઊંડાઈ માપવા માટે મોટી મેજરટેપ (માપણપટ્ટી) અંદર ઉતારે છે. ચંચળભાઈ નોંધણી માટેનો ચોપડો ખોલીને કૂવાની ઊંડાઈ, પાણીના સ્તરમાં થયેલો ફેરફાર વગેરે વિગતો નંદલાલના કહેવા પ્રમાણે નોંધવા માંડે છે. સિંગાભાઈ પાણીનો નમૂનો લઈ તેમાં ટીડીએસ (ક્ષાર) માપણીનું મશીન ગોઠવે છે. શાંતિભાઈ ડોલમાંથી પાણીનો નમૂનો જુદો તારવી પાણીની ઘનતા (પીએચ) માપે છે. જિંદુભાઈ વળી પાણીનું સેમ્પલ નાનકડી બોટલમાં ભરી લે છે. અડધો કલાક બાદ કૂવાની દરેક પરિસ્થિતિનો તાગ મેળવી, આંકડાઓ નોંધી આખો રસાલો વધુ એક કૂવા તરફ આગળ વધે છે. નંદલાલ, ચંચળભાઈ, સિંગાભાઈ, શાંતિભાઈ અને જિંદુભાઈ નામના આ યુવાનો છે મેઘરજ તાલુકાનાં નવાંઘરાં, ધાંધિયા, વલુણા, રાજેડી, ભાટકોટા અને તરકવાડિયા ગામોના ભૂજળ જાણકારો.